
Hor al zaude?, Javier Daulte
ANE: (Kanpotik) Patxi! Hor zaude? E, Patxi! Kisketa itxita laga dozu. (Etenaldia). Laztana! Ze pasetan da? Ezteustazu berba eiñ gura? (Etenaldia). Patxi, iriki atea oaintxe bertan, enao umore onen! (Soinuak barrualdean). Bakitx hor zagozela. Entzun eitxen deutsut. (Isilunea. Bat-batean, Ane ate joka hasten da amorraturik). Atea irikiteko esan deutsut. Iriki atea! Eztozu ulertuten, ala? Bakitx ze eiñ dozun. Beraz, laga tontakeriak eitxeari ta iriki atea. (Kisketa “bakarrik” mugitu eta atea zabaltzen da. Ane oldarrean sartzen da). Beitxu, entzun… (Barruan inor ikusten ez duenez, gelditu egiten da. Zertxobait minberatuta dator. Kolpe bat dauka kopetan. Arropa pixka bat hautsita, zikinduta agian). Ta oaiñ, non sartu zara? (Isilunea. Sukalde edo bainugela aldera hitz egiten du, Patxi bi toki horietakoren batean delakoan). Aitxu, denporia behintzat izan dozu hau dana apur bat txukunduteko. Non zagoz? Patxi, erantzun. (Bainugelako atearen hotsa. Ane hara hurbiltzen da). Maitxi. (Isilunea). Bixotza. (Isilunea). Hasarratuta zagoz? Hasarratuta zagoz neugaz? Ezteustazu erantzun bihar, ala? Ni aleinyu naz ahalik eta aguroen etorten, benetan. Ulergarria da neugaz hasarratuta eotia… Baina… baina… Hasarratuta neu nago; bai, hasarratuta nago, joaten laga deutsazulako. Kokoloa zara gero, kokolo erabatekoa, Patxi, iriki. Beitxu, nigatxik hor sartuta emon daikezu egun osu gura badozu. Tentel hutsa zara, ta ganorabakoa. Zeaitxik aldrebesten dozu beti dana? Jakin leiteke zeaitxik? Hain gauza gatxa eskatu deutsut? Hain konplikatua? Ni zoriontsu eitxeko eskatu deutsut? Ez! Eskatu deutsut Martin hemen barruan edukiteko apur baten. Eta zure amak kontatu deust joaten laga deutsazula. Autobidean nentorren, aldapan behera, etxeruntz, eta zure amak deitxu ta dana kontatu deust. Sutan ipini naz, amorratzen: autoaren kontrola ta dana galdu dot. Bat-batean enekixen ze aldetara moitxu bihar neban bolantia; ta zihero nahastu naz pedalekin. Gorrotoa neutsun, Patxi. Une horretan itzelezko gorrotoa sentitxuot zeure kontra: pentsau dot propio eiñ deustazula. Ta astakerixak esaten hasi naz, ta zeure ama ni lasaitzen aleinyu da, ta zea horren kontra joan naz, zera, autobidean dagoen burdinazko gauza horren kontra. Ta auto geixau etorri da neure atzetik. Ta gurutzata geratu naz aldapan erdierdixan. Atzetik etorri diren autoetako batzuk, nigaz talka ez eitxeko seguruenik, balantzaka hasi dira ta, ta zea… barandaren kontra jo dabe, bueno baranda edo dana dalako horren kontra. Eta jauzten hasi dira, bai, autoak jauzten hasi dira autobidetik Katalina Erausora, bata bestearen atzetik. Eztakitx zenbat auto jauzi diren. Sekulako deskalabrua. Ta deskalabruari begira nengoela, pentsatu dot erru guztixa zeuria zala. Sutan ipini nozulako. Eta ni enaiz hil txiripaz. Kolpe txiki bat hartu dot kopetan, eta beste bat paparrian, hemen, bolantearen kontra jota. Eneraman segurtasun-uhala ipinita. Konturatu zara apurtuta dagoela? Zeaitxik eztozu ba konpondu?
[bookmark: _GoBack](Isilunea). Autotik bajatu naz. Sekulako iskanbila zegoan. Jentea txilioka. Bozina-zaratak. Polizia aguro etorri da, anbulantzia be bai, baita telebistakoak be. Jentea ahal zeban moduan urten da autoetatik. Kea zegoan. Autoetako batek su hartu dau. Jentea oihuka, laguntza eske, autoetatik urten ezinik. Oihu asko etziren ulertuten. Batzuk laguntzera joan dira. Umeak be bazegozan, nora ezean, negarzotinka eta amari deiarka, edo atxari. Nik ezin neban zirkinik be eiñ, benetan. Ikaragarria zan dana. Jenteari begiratu deutsat: aurpegi asko zikin-zikinak, batzuk elkarri laguntzen aleinyu dira. Nik eneban begiratu be eiñ gura. Eta aurpegi bat ikusi dot odolez blai, neiri begira-begira. Pentsau dot gizona hiltzen ariko zala-edo… eta aurrera jarraitxu dot. Eta hori izan da arraroena, ze emoten zeban niri etzitzaidala ezer pasetan. Auto txikituen artean ibili naz. Bai, azkenean urten naz autobidetik. Ta hona etorri naz, oinez. Bidean asko pentsau dot. Asko pentsau dot gure artekoaz. (Isilunea). Gorroto zaitxut, Patxi. (Isilunea). Izugarri gorroto zaitxut. (Isilunea). Izugarri maitxe zaitxut.

